62023TO0030_RES
Lieta T‑30/23
Fly Persia IKE
un
Ali Barmodeh
pret
Eiropas Savienības Intelektuālā īpašuma biroju
Vispārējās tiesas rīkojums (septītā palāta paplašinātā sastāvā) 2024. gada 8. februārī
Eiropas Savienības preču zīme – Iebildumu process – Iestāšanās lietā – Reglamenta 173. panta 1. punkts un 179. pants – Atbildes raksts uz prasības pieteikumu, kas iesniegts pēc termiņa beigām – Reglamenta 142.–145. pants – Nepiemērojamība – Noraidīšana
Tiesvedība tiesā – Iestāšanās lietā – Vispārējās tiesas Reglamenta 179. pantā minētā termiņa pārsniegšana, ko ir pieļāvis procesa EUIPO dalībnieks – Neiespējamība iestāties lietā saskaņā ar šā reglamenta 173. pantu – Sekas – Neiespējamība iestāties lietā saskaņā ar minētā reglamenta 142.–145. pantu
(Tiesas statūtu 40. panta otrā daļa un 53. panta pirmā daļa; Vispārējās tiesas Reglamenta 142.–145. pants, 173. un 179. pants)
(skat. 17.–19., 21., 29.–32. punktu)
Rezumējums
Vispārējā tiesa paplašinātā piecu tiesnešu sastāvā nepieļāva Dubai Aviation Corp., procesa Eiropas Savienības Intelektuālā īpašuma biroja (EUIPO) Apelācijas padomē dalībniecei, piedalīties tiesvedībā Vispārējā tiesā kā personai, kas iestājusies lietā, pēc tam, kad tā bija nokavējusi Vispārējās tiesas Reglamenta 173. un 179. pantā paredzēto termiņu atbildes raksta uz prasības pieteikumu iesniegšanai. Šajās tiesību normās ir paredzēti īpaši noteikumi intelektuālā īpašuma jomā attiecībā uz procesa Apelācijas padomē dalībnieka, kas nav prasītājs, iestāšanos lietā Vispārējā tiesā (
1
). Saskaņā ar šo rīkojumu vispārējie noteikumi par iestāšanos lietā, proti, minētā reglamenta 142.–145. pants, nav piemērojami šādam lietas dalībniekam, ja tas ir zaudējis iespēju kļūt par tiesvedības Vispārējā tiesā dalībnieku saskaņā ar minētā reglamenta 173. pantu.
Šajā lietā prasītāji Fly Persia IKE un Ali Barmodeh iesniedza EUIPO Eiropas Savienības preču zīmes reģistrācijas pieteikumu. Dubai Aviation Corp. iesniedza iebildumus pret šīs preču zīmes reģistrāciju. EUIPO Iebildumu nodaļa daļēji apmierināja iesniegtos iebildumus. EUIPO Apelācijas padome noraidīja apelācijas sūdzību par šo lēmumu (turpmāk tekstā – “apstrīdētais lēmums”).
Ar prasības pieteikumu, kas iesniegts Vispārējās tiesas kancelejā, prasītāji iesniedza prasību par apstrīdētā lēmuma atcelšanu. 2023. gada 13. februārī pieteikums tika izsniegts Dubai Aviation Corp. kā procesa Apelācijas padomē dalībniecei. Šī sabiedrība dokumentu ar nosaukumu “Atbildes raksts uz prasības pieteikumu” Vispārējās tiesas kancelejā iesniedza 2023. gada 26. aprīlī, tādējādi pārsniedzot Reglamenta 179. pantā (
2
) noteikto termiņu.
Vispārējās tiesas vērtējums
Pirmkārt, Vispārējā tiesa uzsver, ka tāda procesa EUIPO Apelācijas padomē dalībnieka, kas nav prasītājs Vispārējā tiesā, statusu Vispārējā tiesā reglamentē Reglamenta 173. pants. Ja šāds procesa Apelācijas padomē dalībnieks nav iesniedzis atbildes rakstu uz prasības pieteikumu Reglamenta 179. pantā noteiktajā termiņā, tam nav lietas dalībnieka statusa Vispārējā tiesā. Pēc šī termiņa beigām tas nevar iesniegt apsvērumus Vispārējā tiesā notiekošajā tiesvedībā.
Šajā lietā Dubai Aviation Corp. nav iesniegusi nevienu procesuālo dokumentu pirms atbildes raksta uz prasības pieteikumu iesniegšanas termiņa beigām, un savu atbildes rakstu uz prasības pieteikumu tā iesniedza pēc šī termiņa beigām. Turklāt tā nav norādījusi, ka ir pastāvējuši neparedzēti apstākļi vai force majeure. Līdz ar to Dubai Aviation Corp. saskaņā ar Reglamenta 173. panta 1. un 2. punktu nav kļuvusi par tiesvedības Vispārējā tiesā dalībnieci kā persona, kas iestājusies lietā.
Otrkārt, Vispārējā tiesa pārbauda, vai Dubai Aviation Corp. var atļaut iestāties lietā, pamatojoties uz Reglamenta 142.–145. pantu, kuros ir paredzēti vispārīgie noteikumi, kas reglamentē pieteikumu par iestāšanos lietā Vispārējā tiesā un šo pieteikumu izskatīšanu. Šī hipotēze ļautu tai izmantot vispārēju termiņu (
3
).
Taču Vispārējā tiesa norāda, ka šīs tiesību normas, kas ietilpst Reglamenta III sadaļā par tiešajām prasībām, ir piemērojamas tā IV sadaļā minētajām tiesvedībām saistībā ar strīdiem intelektuālā īpašuma tiesību jomā, ievērojot šīs IV sadaļas īpašās tiesību normas. Tiktāl, ciktāl Reglamenta IV sadaļas 173. un 179. pantā ir paredzēti īpaši noteikumi attiecībā uz procesa Apelācijas padomē dalībnieka, kas nav prasītājs, iestāšanos lietā Vispārējā tiesā, šā reglamenta 142.–145. pants uz šo dalībnieku neattiecas.
Līdz ar to Vispārējā tiesa secina, ka pēc tam, kad Dubai Aviation Corp. saskaņā ar Reglamenta 173. pantu ir zaudējusi iespēju kļūt par lietas dalībnieci tiesvedībā kā persona, kas iestājusies lietā, tai nevar tikt atļauts iestāties lietā saskaņā ar šā reglamenta 142.–145. pantu. Tāpēc uz to nevar attiecināt minētā reglamenta 143. panta 1. punktā paredzēto termiņu.
(
1
)	Saskaņā ar Reglamenta 173. panta 1. un 2. punktu “procesa Apelācij[as] padomē dalībnieks, kas nav prasītājs, var piedalīties tiesvedībā Vispārējā tiesā kā persona, kas iestājusies lietā, noteiktā formā un laikā atbildot uz prasības pieteikumu”. “Pirms ir beidzies atbildes raksta uz prasības pieteikumu iesniegšanai paredzētais termiņš, šis dalībnieks līdz ar kāda procesuāla dokumenta iesniegšanu kļūst par tiesvedības Vispārējā tiesā dalībnieku kā persona, kas iestājusies lietā. Tas zaudē personas, kas iestājusies lietā, statusu Vispārējā tiesā, ja noteiktā formā un laikā neatbild uz prasības pieteikumu.” Reglamenta 179. pantā ir precizēts, ka procesa Apelācijas padomē dalībnieki, kas nav prasītājs, atbildes rakstu uz prasības pieteikumu iesniedz divu mēnešu laikā pēc prasības pieteikuma izsniegšanas.
(
2
)	Lasot to kopsakarā ar šā reglamenta 60. pantu.
(
3
)	Saskaņā ar Reglamenta 143. panta 1. punktu pieteikumi par iestāšanos lietā jāiesniedz sešu nedēļu laikā pēc paziņojuma par prasības pieteikumu publicēšanas Eiropas Savienības Oficiālajā Vēstnesī.